સોશિયલ મીડિયાની ક્રાંતિએ અનેક સુખદ પરિણામો આધુનિક સંસારને આપ્યા છે. માણસો વચ્ચેનો સબંધ વધુ ગાઢ અને નીકટનો બનાવ્યો છે, પરંતુ સાથેસાથે અવિશ્વાસને પણ જન્મ આપ્યો છે. સોશિયલ મીડિયામાં વારંવાર રાજકીય બહસથી લઇને અંગત પ્રેમપ્રકરણો પણ પોલીસ સ્ટેશન સુધી પહોંચતા હોય છે. કેટલાય ક્રાઇમની પાછળ આ સોશિયલ મીડિયા જવાબદાર હોય છે. હાલમાં જ બાળકોને ઉઠાવી જતી ગેંગ વિશેની અફવાઓ વોટ્સએપ પર ફરતી થઇ. આ અફવાઓ આખા દેશમાં ફેલાઇ. જેનું પરિણામ એ આવ્યું કે દેશભરમાં શંકાના આધારે એક-બે નહીં, 31 જેટલા લોકોને ટોળાએ ભેગા થઇને રહેંસી નાખ્યા. આ અફવાને કોઇ સમાચાર માધ્યમનું સર્મથન ન હતું. લોકોએ કેવળ વોટ્સએપમાં આવેલા મેસેજીસને સાચા માનીને માસ હિસ્ટેરીયાના ભોગ બનીને કાયદો હાથમાં લીધો હતો. મરનાર સાવ ગરીબ હતા. આ એવા લોકો હતા કે જેમને રોજના ખાવાનાં પણ ફાંફા હતા. અમદાવાદમાં એક ભિક્ષુક મહિલાને વાડજમાં ટોળાએ મોતનાં ઘાટ ઉતારી દીધી હતી. માસ હિસ્ટેરીયાની ઘટના આ પહેલા પણ દેશમાં અનેક વાર બની ચુકી છે પરંતુ તેના લીધે આટલા બધા માણસોએ જીવ ગુમાવ્યા હોય તેવી આ પહેલીવાર બની રહ્યું છે.